**Nick Sörensen** (tansk. *Nick Sørensen*; s. 23. lokakuuta 1994 Holbæk, Tanska) on ruotsalais-tanskalainen entinen jääkiekkoilija, pelipaikaltaan oikea laitahyökkääjä. Hän pelasi urallaan myös viisi NHL-ottelua Anaheim Ducksissa kaudella 2016–2017. Suurimman osan urastaan Sörensen pelasi kuitenkin Ruotsin SHL-liigassa Skellefteå AIK:n, Linköping HC:n ja Rögle BK:n joukkueissa tehden yhteensä 148 runkosarjaottelussa tehot 40+37=77 ja 18 playoff-ottelussa neljä syöttöpistettä. Hän oli voittamassa Skellefteåssa SHL-hopeaa vuonna 2015. Sörensen voitti myös alle 20-vuotiaiden MM-hopeaa vuosina 2013 ja 2014. Hän laukoi oikealta. Sörensenin pelaajaura päättyi aivotärähdykseen vain 25-vuotiaana marraskuussa 2019.

Ura
---

### Seuraura

Sörensen syntyi Tanskassa, mutta hän muutti perheineen Ruotsin Malmöhön kymmenenvuotiaana. Sörensen aloitti jääkiekkoilun Malmö Redhawksissa, josta hän siirtyi 14-vuotiaana Rögle BK:hon kaudeksi 2009–2010. Sörensen voitti U16 SM:n maalipörssin ja jakoi pistepörssin voiton joukkuetoverinsa Oskar Norlövin kanssa tehoilla 16+4=20. Hän voitti kauden päätteeksi sarjan pronssia. Sörensen pelasi kauden aikana myös Röglen J18-junioreissa, joiden paras pistemies ja maalintekijä hän oli J18 Allsvenskanissa tehoilla 9+7=16. Kaudella 2010–2011 Sörensen oli Röglen J20-junioreiden paras maalintekijä ja kolmanneksi paras pistemies tehoilla 18+11=29. Hän debytoi samalla kaudella myös miesten peleissä Ruotsin toiseksi korkeimmalla sarjatasolla HockeyAllsvenskanissa vain 15-vuotiaana. Sörensen pelasi siellä kauden aikana kuusi runkosarjaottelua ilman tehopisteitä.

QMJHL-joukkue Québec Remparts varasi Sörensenin 20. pelaajana CHL:n varaustilaisuudessa 2011. Hän siirtyi joukkueeseen kaudeksi 2011–2012 ja pelasi kahdeksan ottelua tehopistein 5+4=9, kunnes Baie-Comeau Drakkarin Jonathan Lessardin polvitaklaus Sörensenin polveen päätti hänen kautensa jo lokakuussa 2011. Kaudella 2012–2013 Sörensen teki 46 runkosarjaottelussa tehot 20+27=47 ja 11 playoff-ottelussa tehot 7+3=10. Hän oli pudotuspeleissä Rempartsin paras maalintekijä. Sörensen pelasi kauden aikana myös CHL Top Prospects Gamessa.

Anaheim Ducks varasi Sörensenin toisella kierroksella 45. pelaajana NHL:n varaustilaisuudessa 2013. Kaudella 2013–2014 hän oli Rempartsin kolmanneksi paras pistemies tehoilla 31+30=61. Kevään 2014 pudotuspeleissä Sörensen oli joukkueen paras maalintekijä ja jakoi sisäisen pistepörssin voiton Mihail Grigorenkon kanssa tehoilla 6+3=9. Huhtikuussa 2014 hän teki kolmivuotisen tulokassopimuksen Anaheim Ducksin kanssa. Toukokuussa seuran kerrottiin lainaavan Sörensenin kotimaahansa SHL-joukkue Skellefteå AIK:hon kaudeksi 2014–2015. Hänen koko syyskautensa meni pilalle rannevamman vuoksi. Sörensen teki lopulta SHL-debyyttinsä 16. tammikuuta 2015 Frölunda HC:tä vastaan. Hän keräsi ottelussa yhden kahden minuutin jäähyn. Sörensen teki SHL-uransa avausmaalin 25. helmikuuta 2015 vieraissa Leksands IF:ää vastaan. Hän pelasi liigassa kauden aikana 14 runkosarja- ja kahdeksan playoff-ottelua tehopistein 1+3=4. Sörensen pelasi myös yhden Mestarien liigan ottelun. Hän voitti kauden päätteeksi SHL-hopeaa.

Kaudeksi 2015–2016 Ducks lainasi Sörensenin edelleen Linköping HC:n SHL-joukkueeseen. Hänen kautensa jäi loukkaantumisten vuoksi hieman rikkonaiseksi. Sörensen teki 37 runkosarjaottelussa tehot 10+13=23 ja kuudessa playoff-ottelussa kolme syöttöpistettä.

Syksyn 2017 harjoitusleirin päätteeksi Sörensen otti paikan Ducksin NHL-kauden 2016–2017 avauskokoonpanosta. Hän teki NHL-debyyttinsä näin ollen runkosarjan avauskierroksella 13. lokakuuta 2016 vieraissa Dallas Starsia vastaan. Sörensen sai ottelussa jääaikaa 13.04 minuuttia. Hän keräsi ottelusta teholukeman -1. Sörensen pelasi viisi NHL-ottelua tehden yhden syöttöpisteen, kunnes Ducks lähetti hänet AHL-joukkue San Diego Gullsin vahvuuteen. Sörensen pelasi siellä loppukauden tehden 48 runkosarjaottelussa tehot 10+12=22 ja kahdeksassa playoff-ottelussa tehot 2+2=4.

Kaudeksi 2017–2018 Sörensen palasi kaksivuotisella sopimuksella Linköping HC:hen. Hän oli 14 osumallaan joukkueen toiseksi paras maalintekijä Andrew Gordonin jälkeen. Kaudella 2018–2019 Sörensen jakoi 14 osumallaan Linköpingin sisäisen maalipörssin toisen sijan Joe Whitneyn kanssa edellään Broc Little. Marraskuussa 2018 hän teki seuran kanssa kolmivuotisen jatkosopimuksen kevääseen 2022 saakka.

Alkukaudella 2019–2020 Sörensen pelasi siellä kuusi ottelua ilman tehopisteitä, kunnes hänen sopimuksensa purettiin lähes kolme kautta ennen sen päättymisestä syyskuun lopulla 2019. Sörensen palasi loppukauden kattavalla sopimuksella jatkamaan SHL-pelejään Rögle BK:hon. 28. marraskuuta 2019 ottelussa Malmö Redhawksia vastaan hän sai jo uransa seitsemännen aivotärähdyksen Jesper Jensen Aabon taklattua Sörenseniä. Hän ei palannut enää kaukaloihin. Maaliskuussa 2021 Sörensen kertoi *Helsingfors Dagblad* -lehden haastattelussa viettäneensä seuraavat puoli vuotta sohvalla ja menettäneensä painoaan 15 kg. Hän kertoi myös kärsineensä syvästä masennuksesta ja itsemurha-ajatuksista mutta voineensa sittemmin paremmin, vaikka kertoi myös kärsineensä yhä päänsärystä, väsymyksestä, pahoinvoinnista ja oksentelusta. Samassa haastattelussa Sörensenin pelaajaura vahvistettiin päättyneeksi.

### Maajoukkueura

Sörensen edusti Ruotsia alle 20-vuotiaiden MM-kilpailuissa vuosina 2013 ja 2014, joista molemmat turnaukset päättyivät hopeaan. Yhteensä hän pelasi 17 nuorten ja 12 poikien maaottelua.

Ruotsin A-maajoukkueessa Sörensen pelasi kuusi ottelua tehden kaksi maalia. Hän teki A-maajoukkuedebyyttinsä Euro Hockey Challengessa 7. huhtikuuta 2016 Oskarshamnissa Sveitsiä vastaan. Sörensen teki ottelussa myös ensimmäisen ja ainoaksi jääneen A-maajoukkuemaalinsa.

Muuta
-----

Sörensenillä on vaimo Julia sekä tytär Lotta ja poika Henry. Perhe asuu Linköpingissä. Nickin isä on tanskalainen ja äiti on ruotsalainen.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2010–2011 | Rögle BK | SuperElit | 30 | 18 | 11 | 29 | 34 | – | – | – | – | – |
|  | Rögle BK | Allsvenskan | 6 | 0 | 0 | 0 | 2 | – | – | – | – | – |
| 2011–2012 | Québec Remparts | QMJHL | 8 | 5 | 4 | 9 | 2 | – | – | – | – | – |
| 2012–2013 | Québec Remparts | QMJHL | 46 | 20 | 27 | 47 | 18 | 8 | 7 | 3 | 10 | 10 | JMM | 6 | 0 | 0 | 0 | 2 |
| 2013–2014 | Québec Remparts | QMJHL | 44 | 31 | 30 | 61 | 43 | 5 | 6 | 3 | 9 | 8 | JMM | 7 | 2 | 4 | 6 | 4 |
| 2014–2015 | Skellefteå AIK | SHL | 14 | 1 | 3 | 4 | 4 | 8 | 0 | 0 | 0 | 2 |
| 2015–2016 | Linköping HC | SHL | 37 | 10 | 13 | 23 | 37 | 6 | 0 | 3 | 3 | 2 |
| 2016–2017 | Anaheim Ducks | NHL | 5 | 0 | 1 | 1 | 2 | – | – | – | – | – |
|  | San Diego Gulls | AHL | 48 | 10 | 12 | 22 | 38 | 8 | 2 | 2 | 4 | 8 |
| 2017–2018 | Linköping HC | SHL | 37 | 14 | 8 | 22 | 14 | 4 | 0 | 1 | 1 | 4 |
| 2018–2019 | Linköping HC | SHL | 39 | 14 | 9 | 23 | 22 | – | – | – | – | – |
| 2019–2020 | Linköping HC | SHL | 6 | 0 | 0 | 0 | 4 | – | – | – | – | – |
|  | Rögle BK | SHL | 15 | 1 | 4 | 5 | 4 | – | – | – | – | – |
| 1 kausi | yhteensä | NHL | 5 | 0 | 1 | 1 | 2 | – | – | – | – | – |
| 5 kautta | yhteensä | SHL | 148 | 40 | 37 | 77 | 85 | 18 | 0 | 4 | 4 | 8 |
| 1 kausi | yhteensä | AHL | 48 | 10 | 12 | 22 | 38 | 8 | 2 | 2 | 4 | 8 |
| 1 kausi | yhteensä | Allsvenskan | 6 | 0 | 0 | 0 | 2 | – | – | – | – | – |

Lähteet
-------

* Nick Sörensen The Internet Hockey Databasessa (englanniksi)
* Nick Sörensen Eurohockey-sivustolla (englanniksi)
* Nick Sörensen Legends of Hockey -sivustolla (englanniksi)
* Nick Sörensen *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  Nick Sörensen *Elite Prospects*. Everysport Media Group AB.  (englanniksi)
2. 1 2 3 4  Karlsson, Mattias: Stjärnan tvingas sluta: "Jag hade självmordstankar" *aftonbladet.se*.  11.3.2021. Aftonbladet Hierta AB. Viitattu 11.3.2021. (ruotsiksi)
3. ↑  Elite Prospects - Rögle BK U16 *eliteprospects.com*. Everysport Media Group AB. Viitattu 11.3.2021. (englanniksi)
4. ↑  Elite Prospects - Rögle BK J18 *eliteprospects.com*. Everysport Media Group AB. Viitattu 11.3.2021. (englanniksi)
5. ↑  Elite Prospects - Rögle BK J20 *eliteprospects.com*. Everysport Media Group AB. Viitattu 11.3.2021. (englanniksi)
6. ↑  Nick Sorensen *hockeysfuture.com*. CraveOnline Media, LLC, an Evolve Media, LLC company. Viitattu 24.1.2015. (englanniksi)
7. ↑  Elite Prospects - Québec Remparts *eliteprospects.com*. Everysport Media Group AB. Viitattu 11.3.2021. (englanniksi)
8. ↑  Elite Prospects - Québec Remparts *eliteprospects.com*. Everysport Media Group AB. Viitattu 11.3.2021. (englanniksi)
9. ↑  Ducks Sign Right Wing Sorensen to Three-Year Entry-Level Contract *nhl.com/ducks*.  3.4.2014. Anaheim Ducks. Viitattu 24.1.2015. (englanniksi)
10. ↑  Hägglund, Anna: Kontrakt med Nick Sörensen *skellefteaaik.se*.  23.5.2014. Skellefteå AIK Hockey. Viitattu 24.1.2015. (ruotsiksi)
11. ↑  Handledsskada stoppar Sörensen *norran.se*.  17.9.2014. Stiftelsen Skelleftepress. Viitattu 11.8.2018. (ruotsiksi)
12. ↑  Game detail: 16 Jan 2015, Skellefteå AIK - Frölunda HC *Eurohockey.com*.  16.1.2015. European Ice Hockey Online AB & eSports.cz s.r.o. Viitattu 11.1.2018. (englanniksi)
13. ↑  Game detail: 25 Feb 2015, Leksands IF - Skellefteå AIK *Eurohockey.com*.  25.2.2015. European Ice Hockey Online AB & eSports.cz s.r.o. Viitattu 11.1.2018. (englanniksi)
14. ↑  Pettersson, Gustaf: LHC plockar in ung forward *lhc.eu*.  30.4.2015. Linköping Hockey Club AB.  Arkistoitu 6.3.2016. Viitattu 30.12.2015. (ruotsiksi)
15. ↑  Anaheim Ducks - Dallas Stars - October 13th, 2016 *NHL.com*.  13.10.2016. National Hockey League. Viitattu 11.1.2018. (englanniksi)
16. ↑  Pettersson, Gustaf: Han ser fram emot att få dra på sig Cluben-tröjan! *lhc.eu*.  23.5.2017. Linköping Hockey Club AB. Viitattu 11.1.2018. (ruotsiksi)
17. ↑  Elite Prospects - Linköping HC *eliteprospects.com*. Everysport Media Group AB. Viitattu 11.3.2021. (englanniksi)
18. ↑  Elite Prospects - Linköping HC *eliteprospects.com*. Everysport Media Group AB. Viitattu 11.3.2021. (englanniksi)
19. ↑  Pettersson, Gustaf: Nick Sörensen stannar i Cluben! *lhc.eu*.  28.11.2018. Linköping Hockey Club AB. Viitattu 11.3.2021. (ruotsiksi)
20. ↑  Mauritzson, Lasse: Nick Sörensen återvänder till Rögle BK *roglebk.se*.  29.9.2019. Rögle Marknads AB. Viitattu 11.3.2021. (ruotsiksi)
21. ↑  Laaksonen, Teppo: SHL-sarjanousijan suomalaistähti loistanut alkukaudella – takavuosien mestarijoukkue kriisissä *MTVuutiset.fi*.  5.10.2019. Telia Company AB. Viitattu 11.3.2021.
22. ↑  Olausson, Robin: Nyförvärvet drabbad av hjärnskakning – borta på obestämd tid *Hockeysverige.se*.  29.11.2019. Everysport Media Group AB. Viitattu 11.3.2021. (ruotsiksi)
23. ↑  Sweden vs Switzerland - EHC - Euro Hockey Challenge - boxscore *pointstreak.com*.  7.4.2016. Pointstreak Sports Technologies Inc. Viitattu 11.1.2018.
24. ↑  Kerr, Ben: Nick Sorensen: 2013 NHL Draft Player Profile #65 *lastwordonsports.com*.  17.6.2013. LWOS Network. Viitattu 11.3.2021. (englanniksi)